Σταύρος Ι. Καλυβιώτης

Ο Σταύρος Ι. Καλυβιώτης (1944-2019) ήταν ζωγράφος και συγγραφέας λογοτεχνίας και ποίησης.

 Βιογραφικό 
Ο Σταύρος Καλυβιώτης γεννήθηκε στην Καλαμάτα το 1944 και έφυγε από τη ζωή το 2019. Διέμενε μόνιμα στην Καλαμάτα. Υπηρέτησε στην Πολεμική Αεροπορία ως τεχνικός για περίπου 28 χρόνια. Ταυτόχρονα ασχολήθηκε με τη ζωγραφική, τη λογοτεχνία και την ποίηση. Από το 1967 ως το 2000 άρχισε να εκθέτει έργα ζωγραφικής σε ομαδικές και ατομικές εκθέσεις οι οποίες είχαν κυρίως πολιτιστικό χαρακτήρα ως το 2000. Ως ζωγράφος είχε αναλάβει την επιμέλεια και εικονογράφηση σημαντικού αριθμού βιβλίων Μεσσηνίων συγγραφέων.

Υπήρξε καλλιτεχνικός συνεργάτης του λογοτεχνικού περιοδικού «Έκφραση» Καλαμάτας από το 1992 όπου ήταν και η αρχή της έκδοσής του. Ως εκδότης του περιοδικού ανέλαβε το 2002.

Πολλά ποιήματα και πεζά του έχουν δημοσιευθεί σε εφημερίδες και περιοδικά και αρκετά από αυτά έλαβαν διακρίσεις σε πανελλήνιους διαγωνισμούς.

Ήταν μέλος της Ένωσης Μεσσηνίων Συγγραφέων όπου διετέλεσε υπεύθυνος δημοσίων σχέσεων από το 2005 έως το 2010 και έφορος από το 2011 έως το 2016. Επίσης, υπήρξε ιδρυτικό μέλος της Ένωσης Φίλων Μουσικής Καλαμάτας «Αρμονία». Με τον σύλλογο ασχολήθηκε για μία 20ετία και ταυτόχρονα ήταν μέλος της χορωδίας ως βαρύτονος. Συγχρόνως ήταν και τακτικό μέλος της Αεροπορικής Ακαδημίας Ελλάδος. 

 Συγγραφικό έργο 
Έγραψε το θεατρικό έργο «Η Μεγάλη Ανάσταση»(2002) που αναφέρεται στα ιστορικά γεγονότα της Απελευθέρωσης της Καλαμάτας και περιλαμβάνεται στα διηγήματα «Η Μικρή Πολιτεία του Νότου». Στα ίδια γεγονότα αναφέρεται και το διήγημα «Τον Καιρό του Μεγάλου Αγώνα». Ορισμένα από τα διηγήματα της συλλογής προβάλλουν αληθινές ιστορίες της μετέπειτα ζωής του νόστου. Οι τελευταίες ιστορίες του βιβλίου σχετίζονται με την Πολεμική Αεροπορία. Η συλλογή αποτελείται από 16 διηγήματα.  

Το ποίημα «Κόρη της Ξενιτιάς» είναι αφιερωμένο στις Ελληνοπούλες που ξενιτεύτηκαν τη δεκαετία του 1950 και έπειτα.

Το ποίημα «Δύναμη Ψυχής» που περιλαμβάνεται στην ποιητική συλλογή «Αναζητήσεις», είναι αφιερωμένο σε ένα άγνωστο κορίτσι που την παραμονή ενός Δεκαπενταύγουστου, ανέβαινε μπουσουλώντας τα 12 χιλιόμετρα ανηφορικού δρόμου, από την Καλαμάτα ως την πλαγιά του Ταΰγετου για το μοναστήρι της Δήμιοβας.

Στο βιβλίο του «Ρήσεων Αντικατοπτρισμοί» περιλαμβάνονται ποιητικοί σχεδιασμοί κάτω από το νόημα συγκεκριμένων ρήσεων αρχαίων φιλοσόφων, γνωμικών ή παροιμιών. Στην αρχή του βιβλίου περιέχονται δύο αφιερώσεις στα εγγόνια του, Αργυρώ και Στάθη. Επίσης το ποίημα του «Ένας Απαλός Άνεμος» είναι αφιερωμένο στη μνήμη του αδελφού του Δημοσθένη. Η συγκεκριμένη συλλογή περιλαμβάνει 53 ποιήματα.  

Το βιβλίο του «Ωδή στις Αντρειωμένες Γυναίκες της Χορηγόσκαλας» είναι αφιερωμένο στη θυσία είκοσι Ελληνίδων που έπεσαν με τα παιδιά τους από τα βράχια της Χορηγόσκαλας στην ορεινή περιοχή της Αλαγονίας, βόρεια της Καλαμάτας, προκειμένου να μην αιχμαλωτιστούν από τους Τούρκους. Το εξώφυλλο είναι πίνακας ζωγραφικής του ίδιου του συγγραφέα, που δημιουργήθηκε σε μουσαμά με λάδι.

Το εξώφυλλο του βιβλίου «Ζωγραφίζοντας Ποίηση» προέρχεται από την ελαιογραφία του «Καραβάκι του Ονείρου», ο οποίος πίνακας είχε εκτεθεί σε ατομική έκθεση ζωγραφικής στη Λαϊκή Σχολή Καλαμάτας, σημερινό Πνευματικό Κέντρο, το Μάιο του 1972. Το καλοκαίρι του 1971 υπήρξε η πρώτη ιδέα φιλοτέχνησης πίνακα ζωγραφικής εμπνευσμένη από ποιήματα με πρώτο το ποίημα «Ταξιδεύεις». Η ποιητική συλλογή αυτού του βιβλίου περιλαμβάνεται από τις ενότητες: α) Ελληνική Μυθολογία β) Ιστορία του τόπου μας γ) Αναζητήσεις-Προβληματισμοί. Κάθε ποίημα αντιπροσωπεύεται από τον αντίστοιχο πίνακα ζωγραφικής.

 Διακρίσεις 

Διακρίσεις διηγημάτων συλλογής "Η Μικρή Πολιτεία του Νότου":

 "Η Μεγάλη Ανάσταση": Α΄ Βραβείο πανελλήνιου διαγωνισμού της Ένωσης Ελλήνων Λογοτεχνών ( Αθήνα, 2002)
 "Τον Καιρό του Μεγάλου Αγώνα": Α΄ Βραβείο πεζού λόγου πανελλήνιου διαγωνισμού του Οργανισμού Ανάπτυξης του Πνεύματος και της Τέχνης- "Το Καφενείο των Ιδεών" (Σαλαμίνα, 2004)
 "Δεν Ξέχασαν τον Μπάρμπα Πέτρο στα Ρίγκλια": Α΄ Βραβείο διηγήματος Ελληνικής παράδοσης πανελλήνιου διαγωνισμού του Οργανισμού Ανάπτυξης του Πνεύματος και της Τέχνης- "Το Καφενείο των Ιδεών" (Σαλαμίνα, 2005)
 "Ταξιδεύοντας στο Γαλάζιο Αιγαίο": Β΄ Βραβείο διηγήματος πανελλήνιου διαγωνισμού του περιοδικού "ΚΕΛΑΙΝΟ" και του λογοτεχνικού ομίλου Ξάστερον - Ζαλώνη (Ίλιον Αθήνα, 2006)
 "Αδούλωτες Μνήμες": Β΄ Βραβείο διηγήματος πανελλήνιου διαγωνισμού του περιοδικού "ΚΕΛΑΙΝΟ" και του λογοτεχνικού ομίλου Ξάστερον - Ζαλώνη (Ίλιον Αθήνα, 2007)
 Εργογραφία 
Ποιητικές συλλογές:

 Αναζητήσεις (2011)
 Ρήσεων Αντικατοπτρισμοί (2015)
 Ζωγραφίζοντας Ποίηση ( 2016)

Συλλογή διηγημάτων:

 Η Μικρή Πολιτεία του Νότου (2008)

Ωδές:

 Ωδή στις Αντρειωμένες Γυναίκες της Χορηγόσκαλας (2015)

 Παραπομπές